Heimsstyrjöldinni fyrri lauk formlega þegar vopnahlé tók gildi á vesturvígstöðvunum kl. 11:00 mánudagsmorguninn 11. nóvember 1918 . Fulltrúar Þýskalands höfðu undirritað vopnahlésskilmála bandamanna í járnbrautarvagni í Compiégne-skógi í Norður-Frakklandi klukkan 5:10 að morgni þessa dags . Talið er að nær þrjú þúsund hermenn hafi fallið á þeim þeim sex klukkustundum sem liðu frá því að samið var um vopnahlé og þar til það tók gildi . Gengið var frá samningi um vopnahlé í fyrri heimsstyrjöldinni í járnbrautarvagni í Compiégne-skógi í Frakklandi þann 11. nóvember 1918 . Annar frá hægri er Ferdinand Foch , yfirmaður herja bandamanna . Merkilegt má telja að eftir að hersveitir Þýskalands gersigruðu Frakklandsher á nokkrum vikum í maí og júní árið 1940 skipaði Adolf Hitler svo fyrir að fulltrúar Frakklands skyldu undirrita vopnahlésskilmála í sama járnbrautarvagni og á sama stað og Þjóðverjar gáfust upp árið 1918 . Það gerðist laugardaginn 22. júní 1940 . Í Austur-Evrópu hafði Þýskaland fagnað sigri á Rússum eftir byltingu bolsévika ( kommúnista ) í Rússlandi síðla árs 1917 . Í mars 1918 blésu Þjóðverjar til stórsóknar á vesturvígstöðvunum og áttu góðu gengi að fagna í fyrstu og virtist sigur blasa við þeim . En svo tókst breskum , frönskum og bandarískum hersveitum að snúa við blaðinu . Í orrustu við borgina Amiens í Frakklandi 8. ágúst biðu Þjóðverjar afgerandi ósigur . Hófst þá „ hundrað daga sókn “ bandamanna sem leiddi til sigurs þeirra um haustið . Vilhjálmur II . Þýskalandskeisari afsalaði sér völdum og flúði til Hollands . Þýskaland varð lýðveldi . Heimsstyrjöldinni fyrri lauk með sigri bandamanna en helstu ríki þeirra voru Bretland , Frakkland , Bandaríkin og Ítalía ( sjá svar á Vísindavefnum : Hverjir tóku þátt í fyrri heimsstyrjöldinni ? ) Þrjú bandalagsríki Þýskalands höfðu helst úr lestinni skömmu áður . Búlgaría gafst upp í septemberlok 1918 , austurríska keisaradæmið ( Austurríki-Ungverjaland ) og Tyrkjaveldi mánuði síðar . Austurríska keisaradæmið leystist upp í nokkur þjóðríki . Tyrkjaveldi hvarf af sjónarsviðinu en á rústum þess reis Tyrkland í þeirri mynd sem það er nú á dögum . Í Austurlöndum nær sömdu Bretar og Frakkar um áhrifavæði og ákváðu hvar landamæri skyldu dregin . Í arabaheiminum má segja að menn séu enn að kljást við afleiðingarnar af þeirri uppstokkun sem varð við lok heimsstyjaldarinnar fyrri . Bandarískir hermenn fagna fréttum af friðarsamkomulagi 11. nóvember 1918 . Þótt gömlu nýlenduveldin , Bretland og Frakkland , stæðu uppi sem sigurvegarar í stríðinu höfðu þau í raun ekki ástæðu til að fagna miklu . Stríðið reyndist þeim dýrkeypt og gróf undan stórveldisstöðu þeirra . Sigurinn var auk þess ekki afgerandi . Efnahagsmáttur Þýskalands var nær óskertur . Næstum engar þýskar verksmiðjur höfðu verið eyðilagðar . En Bandaríkin stóðu með pálmann í höndunum og voru ótvírætt öflugast stórveldi heims að stríðinu loknu . Þótt heimsstyrjöldinni hafi formlega lokið 11. nóvember 1918 fór því fjarri að friður ríkti í Evrópu og Austurlöndum nær . Víða var barist áfram , einkum í austur - og suðausturhluta Evrópu . Í hinum nýju þjóðríkjum máttu þjóðernisminnihlutar víða þola ójöfnuð og valdbeitingu , til dæmis voru nær þúsund múslimar drepnir í Bosníu á árinu 1919 . Tyrkir og Grikkir háðu styrjöld á árunum 1919 – 1922 og í kjölfar þess flúðu eða hröktust á aðra milljón Grikkja frá byggðum við Asíuströnd Eyjahafs og til Grikklands og um hálf milljón múslima frá Grikkland til Tyrklands . Rússar og Pólverjar áttu í stríði 1919 – 1921 og grimmileg borgarastyrjöld geisaði í Rússlandi eftir byltingu bolsévika . Henni lauk ekki fyrr en á árinu 1922 . Lokum fyrri heimsstyrjaldarinnar fagnað í London . Í júní 1919 var undirritaður friðarsamningur milli bandamanna og Þjóðverja í Versölum skammt fyrir utan Parísarborg . Friðarsamningar við Austurríkismenn , Búlgara og Tyrki voru gerðir á næstu mánuðum og misserum . Friðarsamningarnir lögðu ekki grunn að varanlegum sáttum og friðsamlegri sambúð Evrópuþjóða , þvert á móti . Stórveldin sem hrósuðu sigri í stríðinu réðu lögum og lofum við friðarsamningana og höfðu eigin hagsmuni að leiðarljósi . Hugsjónin um sjálfsákvörðunarrétt þjóðanna , sem í orði kveðnu átti að verða hornsteinn nýs ríkjaskipulags , var auk þess óframkvæmanleg víða þar sem þjóðir og þjóðernishópar bjuggu í einni bendu . Árið 1918 mun jafnan verða talið með merkustu árum veraldarsögunnar fyrir þær sakir að á því slotaði hinum tröllslegasta og blóðugasta hildarleik sem sögur fara af : veraldarstyrjöldinni miklu . Sá stórmerki atburður mun ljóma varpa á það um aldir alda . Þetta mátti lesa í Reykjavíkurblaðinu Ísafold 4. janúar 1919 . En ljóminn dofnaði fljótt . Þriðji og fjórði áratugur 20. aldar voru ár óstöðugleika , kreppu og átaka . Svo fór að árið 1939 skall á önnur heimsstyrjöld , enn blóðugri og grimmilegri en fyrri heimsstyrjöldin hafði verið . Bækur á íslensku : Gunnar Þór Bjarnason , Stríðið mikla 1914 - 1918 . Þegar siðmenningin fór fjandans til – Íslendingar og heimsstyrjöldin fyrri , Reykjavík 2016 . Gunnar M. Magnúss , Ísland og heimsstyrjöldin fyrri 1914 – 1918 ( Árin sem aldrei gleymast , 2. bindi ) , Hafnarfjörður 1965 . Þorsteinn Gíslason , Heimsstyrjöldin 1914 – 1918 og eftirköst hennar . Samtíma frásögn , Reykjavík 1922 og 1924 .